b'\n_START_ARTICLE_\nKorset\n_START_SECTION_\nOpbygning og udseende\n_START_PARAGRAPH_\nKorsettet indeholder stivere af materialer som "fiskeben" (hvalbarder), horn og afstivet stof. I korsettet fandtes i begyndelsen en enkel central og lodretstillet stiver placeret p\xc3\xa5 forsiden. Denne midtstillede stiver gjorde maven flad og s\xc3\xb8rgede for en rank holdning. Den var indsat i en dertil indrettet smal lomme p\xc3\xa5 forsiden af korsettet, bundet fast med b\xc3\xa5nd. Stiverne var undertiden dekoreret med billeder og inskriptioner. P\xc3\xa5 korsetstivere af metal, horn og elfenben fra 1600-tallet findes billeder af eksempelvis guden Amor, et hjerte gennemboret af pile og et br\xc3\xa6ndende hjerte, sammen med tekst som "k\xc3\xa6rlighed forener dem" og "pilene forener os". Fra 1700-tallet findes et billede p\xc3\xa5 en stiver visende en mand der holder et hjerte som bliver gennemboret af en kvinde med et sv\xc3\xa6rd. Senere kom yderligere stivere til i siderne. Nogle korsetter blev sn\xc3\xb8ret til i ryggen, andre foran hvor sn\xc3\xb8ringen var skjult af et bryststykke af stof._NEWLINE_Korsettet kunne v\xc3\xa6re dekoreret og b\xc3\xa5de v\xc3\xa6re anvendt over og under det \xc3\xb8vrige t\xc3\xb8j. Fra omkring 1850\'erne blev det almindeligt med korset, der kunne lukkes med metalsp\xc3\xa6nder foran, s\xc3\xa5 man ikke l\xc3\xa6ngere beh\xc3\xb8vede hj\xc3\xa6lp til at tage korsettet af eller p\xc3\xa5. I 1868 blev det muligt at forme korsetter ved hj\xc3\xa6lp af damp omkring s\xc3\xa6rlige metalforme.\n_START_SECTION_\nHistorie\n_START_PARAGRAPH_\nDet f\xc3\xb8rste egentlige korset, forsynet med forskellige former for afstivning, fremkom i Italien og/eller Spanien blandt aristokratiets kvinder omkring f\xc3\xb8rste halvdel af 1500-tallet. Herfra spredte det sig hurtigt til det \xc3\xb8vrige Europa. Katarina af Medici kan have v\xc3\xa6ret med til at bringe korsettet fra Italien til Frankrig.\n_START_SECTION_\nJernkorset\n_START_PARAGRAPH_\nDer findes flere beviser for eksistensen af jernkorsetter, men der er delte meninger om deres brug. Nogle mener, at de f\xc3\xb8rst og fremmest blev anvendt til ortop\xc3\xa6diske form\xc3\xa5l, for at rette op p\xc3\xa5 en sk\xc3\xa6v ryg. Desuden menes flere eksemplarer af disse korsetter at v\xc3\xa6re senere forfalskninger. Det p\xc3\xa5st\xc3\xa5s dog i bogen The Corset and Crinolines fra 1868, at jernkorset blev almindeligt b\xc3\xa5ret i Katarina af Medicis tid (1519 - 1589), samt at en 33 centimeters talje var standard indenfor elegant mode.\n_START_SECTION_\nKarikaturer og erotik\n_START_PARAGRAPH_\nI visse dele af 1700-tallet blev korsettet sn\xc3\xb8ret meget t\xc3\xa6t, hvilket ofte blev vist i karikaturer hvor en hj\xc3\xa6lper brugte hele sin styrke til at stramme sn\xc3\xb8rerne, mens kvinden m\xc3\xa5tte holde fast i en sengestolpe eller lignende. Tegninger af kvinder der if\xc3\xb8rte sig korset var desuden popul\xc3\xa6re p\xc3\xa5 grund korsettets erotiske side. Korsettet pressede i denne periode brysterne opad og mod hinanden, der svarer til nogle af nutidens brystholdere. En tegning med navnet La Toilette fra 1771 viser en mand betragte en ung kvinde, der f\xc3\xa5r sn\xc3\xb8ret sit korset af en tjenestepige i sit boudoir.\n_START_SECTION_\nMidlertidigt af mode\n_START_PARAGRAPH_\nI 1770\'erne havde moden ved det franske hof \xc3\xa6ndret sig i retning af mere enkle og l\xc3\xb8se kjoler, hvortil h\xc3\xb8rte korsetter der var kortere og mindre stive uden fiskeben. De kunne sn\xc3\xb8res foran og blev b\xc3\xa5ret synligt. I stedet for at skulle fremh\xc3\xa6ve en smal talje, blev barmen fremh\xc3\xa6vet ved hj\xc3\xa6lp af h\xc3\xb8jtaljede, nyklassicistiske kjoler. Med empirestilen i begyndelsen af 1800-tallet gik korsettet af mode. I stedet var sk\xc3\xb8rter p\xc3\xa5 mode, der var indsn\xc3\xa6vret lige under barmen, hvorved taljen var placeret h\xc3\xb8jere. Ved slutningen af napoleonskrigene omkring 1814-15 aftog denne stil dog, og stive korsetter med fiskeben vendte tilbage.\n_START_SECTION_\nM\xc3\xa6nd i korset\n_START_PARAGRAPH_\nMan kunne i en periode f\xc3\xb8r midten af 1800-tallet se m\xc3\xa6nd if\xc3\xb8rt korset under indflydelse af dandyismen, men dette var et lille mindretal af modebevidste m\xc3\xa6nd, der almindeligt blev karikeret p\xc3\xa5 tegninger i samtiden, fordi dette virkede latterligt for flertallet. Fra omkring 1850 begrundede m\xc3\xa6nd der gik i korset normalt dette med l\xc3\xa6gelige \xc3\xa5rsager, ofte som st\xc3\xb8tte for ryggen. Korsetter hos m\xc3\xa6nd havde desuden indtil et stykke ind i 1800-tallet ogs\xc3\xa5 v\xc3\xa6ret kendt fra milit\xc3\xa6ret, hvor is\xc3\xa6r officerer fra kavaleriet havde b\xc3\xa5ret korset for at st\xc3\xb8tte ryggen og opn\xc3\xa5 en rank holdning. Ogs\xc3\xa5 korpulente herrer bar undertiden korset, for at se slankere ud.\n_START_SECTION_\nGenkomst i 1800-tallet\n_START_PARAGRAPH_\nEfter empiretidens oph\xc3\xb8r kom korsettet tilbage og blev stadig almindeligere i victoriatiden under den engelske Dronning Victorias regeringstid (1837 \xe2\x80\x93 1901). Is\xc3\xa6r i engelske byer bar ogs\xc3\xa5 mange kvinder fra arbejderklassen korset, i det mindste om s\xc3\xb8ndagen. Lidt f\xc3\xa6rre blandt de franske kvinder fra denne gruppe bar korset, man regner med at omkring 33% af de gifte kvinder ejede et korset i perioden 1850 og 1874, hvilket steg til 44% mellem 1875 til 1909, b\xc3\xa5de i og uden for Paris. Korsettet var i 1800-tallet l\xc3\xa6ngere end tidligere og fortsatte fra taljen videre ned over maven, hvor det blev bredere ved hj\xc3\xa6lp af kiler. Korset blev nu oftere b\xc3\xa5ret uden p\xc3\xa5 kjolen og fra 1870 fik korsettet i stigende grad andre farver end hvid._NEWLINE_Nye opfindelser og industrialiseringen gjorde masseproduktion muligt. I 1862 blev der f.eks. i Paris dette \xc3\xa5r solgt omkring 1,2 millioner korsetter. Frankrig var dog kendt for sine skr\xc3\xa6ddersyede luksuskorsetter, mens masseproduktionen is\xc3\xa6r skete i USA og England. De masseproducerede korsetter blev hovedsageligt fremstillet i st\xc3\xb8rrelser fra 18 til 30 tommer (46 til 76 centimeter)._NEWLINE_Mellem 1840 og 1870 udvikledes korsetter af form som timeglas, det vil sige meget smalle omkring taljen, men brede over og under taljen. I 1890\'erne forlangte moden ganske smalle taljem\xc3\xa5l. Mellem 1900 og 1908 dominerede det s\xc3\xa5kaldte "straight-front corset". Det gjorde maven fladere, taljen mindre i\xc3\xb8jnefaldende, men fik ryggen til at svaje, s\xc3\xa5 det blev ukomfortabelt at b\xc3\xa6re korset.\n_START_SECTION_\nForsvinden\n_START_PARAGRAPH_\nKorsetter blev herefter i l\xc3\xb8bet af 1900-tallet efterh\xc3\xa5nden sj\xc3\xa6ldnere, hvliket if\xc3\xb8lge den amerikanske modehistoriker Valerie Steele hang sammen med et skift i opfattelsen af den ideelle kvindekrop, hvor der i h\xc3\xb8jere grad blev lagt v\xc3\xa6gt p\xc3\xa5 ungdom og en slankere krop. Nye former for korsettering kom til, blandt andet brystholder og hofteholder, der var en v\xc3\xa6sentlig del af kvinders garderobe langt ind i 1960\'erne. Kroppen blev nu i st\xc3\xb8rre grad formet p\xc3\xa5 basis af kost, motion og endda kirurgiske indgreb.\n_START_SECTION_\nBegrundelse for korset\n_START_PARAGRAPH_\nAt b\xc3\xa6re korset indenfor aristorkratiet var t\xc3\xa6t forbundet med udvisning af selvdisciplin og og at have et poleret fremtr\xc3\xa6den inden for hoffet. Allerede fra barn blev man tr\xc3\xa6net i at g\xc3\xa5 med korset, ogs\xc3\xa5 drenge bar korset indtil 6-\xc3\xa5rsalderen. I samtiden blev kvinders brug af korset ogs\xc3\xa5 forklaret ved deres forf\xc3\xa6ngelighed. Det at v\xc3\xa6re smuk blev forbundet med en slank talje. I begyndelsen af 1700-tallet fandtes en periode i Frankrig, hvor en smal talje i mindre grad blev set som smuk og s\xc3\xb8mmelig for en kvinde, men alligevel bar b\xc3\xa5de kvinder fra borgerskabet og aristokratiet stadig korset under deres l\xc3\xb8se kjoler._NEWLINE_Ogs\xc3\xa5 kvinder fra arbejderklassen, is\xc3\xa6r tjenestefolk fra Paris, bar korset, hvilket var endnu mere udbredt i England. Korsettet var et statussymbol, fordi det blev associeret med aristokratiet, selv n\xc3\xa5r medlemmer af arbejderklassen bar billige korsetter._NEWLINE_I slutningen af 1800-tallet var meget smalle korsetter p\xc3\xa5 mode. Dronning Maud af Norge skulle som voksen have haft en talje p\xc3\xa5 18 tommer (46\xc2\xa0cm) og udtalte sig beundrende om Elisabeth af \xc3\x98strig-Ungarn, der havde en talje "som en hveps". Dog skabte retoucherede fotografier indtryk af, at kvinders talje var smallere end den faktisk var.\n_START_SECTION_\nKorset og helbred\n_START_PARAGRAPH_\nAllerede fra slutningen af 1500-tallet mente nogle, at et korset kunne v\xc3\xa6re d\xc3\xa5rligt for helbredet og d\xc3\xb8dsfald kunne derfor blive tilskrevet et for stramtsiddende korset, hvilket dog i nutiden er blevet betvivlet af forskere._NEWLINE_Det er desuden en myte, at nogle kvinder i 1800-tallet fik fjernet de nederste ribben, for at kunne stramme korsettet yderligere._NEWLINE_I 1788 udgav Samuel S\xc3\xb6mmerring et skrift \xc3\x9cber die Sch\xc3\xa4dlichkeit der Schn\xc3\xbcrbr\xc3\xbcste (Om sn\xc3\xb8relivenes skadelighed), i anden udgave fra 1793 med illustrationer. Disse og andre illustrationer har v\xc3\xa6ret brugt til at vise. hvor skadeligt det var at g\xc3\xa5 med korset, men skadeligheden er draget i tvivl i nutiden.'